לנרד וולי

[שמאל|ממוזער|260px|וולי מימין יחד עם [תומאס אדוארד לורנס בחפירות בכרכמיש, 1913]]
**צ'ארלס לנרד ווּלי** (אנגלית: **Charles Leonard Woolley**; 17 באפריל 1880 – 20 בפברואר 1960), ארכאולוג בריטי שחקר בין השאר את העיר הבבלית אור. בשנת 1935 זכה לתואר אביר על תרומתו לארכאולוגיה. נחשב לאחד מראשוני הארכאולוגים המודרניים.

## קורות חייו ופועלו

וולי נולד בלונדון ולמד בניו-קולג'  שבאוניברסיטת אוקספורד. בשנת 1905 מונה לעוזר אוצר במוזיאון האשמולי באוקספורד. ב-1906 וב-1907, הודות להמלצתו של ארתור אוונס, היה הממונה הראשון על חפירות האתר הרומי Corstopitum בקורברידג'  שבנורת'מברלנד, בהנחייתו של פרנסיס הברפילד .

הוא מונה למנהל החפירות בכרכמיש מטעם המוזיאון הבריטי ממש לפני מלחמת העולם הראשונה. עבודתו באור החלה ב-1922, שם גילה תגליות חשובות בחפירותיו בבתי הקברות המלכותיים.

וולי עבד עם תומאס אדוארד לורנס ("לורנס איש ערב") מ-1912 ועד 1914 ומאוחר יותר ב-1919 בפינוי כרכמיש, העיר החתית. ב-1914, במשך שישה שבועות, ערכו השניים סקר ארכאולוגי בסיני מטעם הקרן לחקר ארץ ישראל.

בתקופת מלחמת העולם הראשונה הוצב יחד עם לורנס בקהיר, שם פעלו במסגרת המודיעין הצבאי הבריטי, בניהול דייוויד הוגארת, גם עם הארכאולוגית גרטרוד בל. משם הועבר לאלכסנדריה כאחראי על המודיעין הימי. בין היתר היה אמור לקבל מאבשלום פיינברג דוחות מודיעיניים. ב-1916 נפלה בידי הטורקים ספינה שבה הפליג, והוא הוחזק במשך שנתיים במחנה שבויים נוח יחסית.

אחרי המלחמה שימש וולי כארכאולוג הממונה על שמירת המורשת הקדומה מטעם כוחות הכיבוש הבריטים במזרח. בכך נכללה גם אחריותו על עתיקות ארץ-ישראל. לרשותו עמד מפקח עתיקות אחד בלבד (סרג'נט מק-קיי), שפעל בכל שטח ארץ-ישראל עד לכינון המנדט הבריטי בשנת 1920. שמירת העתיקות נעשתה בסיועה של פקודת עתיקות צבאית שפורסמה בחתימתו של המושל הצבאי הגנרל ארתור ויגראם מוני .

בשנים 1920–1921 חפר וולי בתל אל עמרנה מטעם החברה לחקר מצרים. מ-1922 ועד 1934 היה אחראי על מיזם משותף של המוזיאון הבריטי ושל אוניברסיטת פנסילבניה בחפירות בעיר אור, שם גילה את תגליתו החשובה ביותר.

אור, השוכנת בעיראק של ימינו, היוותה אתר קבורה לבני מלוכה מסופוטמים רבים. וולי גילה קברים עשירים ביותר מבחינה חומרית. בתוך קברים אלו היו ציורים גדולים של תרבות מסופוטמית עתיקה בשיאה, יחד עם תכשיטי כסף וזהב מדהימים, ספלים וכלים נוספים. הקבר הבולט ביותר היה של המלכה פּוּ-אָבִּי, אשר באופן מפתיע לא נבזז במשך אלפי השנים מאז הוקם. בקבר נמצאו פריטים רבים שנשמרו היטב, כולל חותם גלילי הנושא את שמהּ בשומרית. גופהּ נמצא קבור יחד עם האמונים על הטיפול בה, אשר הרעילו עצמם כדי להצטרף אליה ולהמשיך לשרתה.
וולי שיחזר את טקס קבורתה לפי ממצאים בקבר. כיסוי ראשה, חותמה וגופתה מוצגים באוניברסיטת פנסילבניה שבפילדלפיה.

ב-1936, אחרי תגליותיו באור, התעניין וולי במציאת קשרים בין שתי תרבויות עתיקות: התרבות האגאית והמסופוטמית. עניין זה הובילו לעיר הסורית אל מינה . מ-1937 עד 1939, וכן מ-1946 ועד 1949, היה באללח', תל עטְשאנה (Atchana).

בתום מלחמת העולם הראשונה הוענק לוולי עיטור צלב המלחמה הצרפתי. ב־1935 הוענק לו תואר אבירות (Kt).

אגתה כריסטי כתבה את "רצח במסופוטמיה" בהשראת תגליותיו בקברים המלכותיים. מאוחר יותר נישאה לעוזרו הצעיר של וולי, מקס מלוואן.

## מפרסומיו
וולי כתב מעל 25 ספרים. בידועים בהם נמנים:
* 1920 ,*Dead towns and living men* (ערים מתות ואנשים חיים)
* *Spadework: Adventures in Archaeology*, 1953 (עבודה באת: הרפתקאות בארכאולוגיה)
* *Excavations at Ur: A Record of 12 Years’ Work*, 1954
::בעברית: **אור כשדים**: רשומות של שבע שנות חפירות (מאנגלית: אורי רפ), ספריית פועלים, 1956

## לקריאה נוספת

* Horne, Lee. “Ur and its Treasures: The Royal Tombs.” Expedition Magazine. Vol. 40, No. 2 1998. https://web.archive.org/web/20060213021145/http://mcclungmuseum.utk.edu/specex/ur/ur-hist.htm. 27 Sept. 1999.
* Klein, Richard G. “Sir Leonard Woolley.” World Book Encyclopedia. Ed. A. Richard Harmet. Chicago: World Book, Inc., 1990.
* Nelson Group. “Bowers Museum Hosts the Royal Tombs of Ur.” NCG Gazette. http://www.nelsongroup.com/sub-bowers.html. 26 Sept. 1999.
* University of Pennsylvania. “The Royal Tombs of Ur History of Art 101 Recitation Two: Week of September 16.” http://www.arth.upenn.edu/101/recitation/recitation02text.html. 26 Sept. 1999.
* University of Pennsylvania. “Tomb Chamber of RT 800.” http://www.arthistory.upenn.edu/522/puabi/chamber.html. 26 Sept. 1999.
* Woolley, Sir Leonard. *Ur of the Chaldees: A Record of Seven Years of Excavation*. Norton and Company, Inc., New York. 1965.http://www.cc.ukans.edu/~hoopes/standard.htm. 27 Sept. 1999.


## קישורים חיצוניים

* 
* 
* 
* Sir Leonard Woolley ההספד שכתב מקס מלוואן בטיימס על לנרד וולי

קטגוריה:ארכאולוגים בריטים
קטגוריה:היסטוריונים בריטים
קטגוריה:אבירים בריטים
קטגוריה:מעוטרי צלב המלחמה
קטגוריה:בריטים שנשבו במלחמת העולם הראשונה
קטגוריה:אנשי ארגוני ביון בריטים
קטגוריה:בריטים במלחמת העולם השנייה
קטגוריה:בריטים שנולדו ב-1880
קטגוריה:בריטים שנפטרו ב-1960